PERSONALERETTENS KENDELSE (Første Afdeling)

30. juni 2011

Sag F-88/10

Marc Van Asbroeck

mod

Europa-Kommissionen

»Personalesag – tjenestemænd – afgørelse om indplacering i en midlertidig lønklasse – ansøgning om en fornyet gennemgang – væsentlig ny omstændighed – foreligger ikke – søgsmål, der åbenbart ikke kan antages til realitetsbehandling«

Angående: Søgsmål anlagt i henhold til artikel 270 TEUF, som i medfør af artikel 106a Euratom finder anvendelse på Euratom-traktaten, hvorunder Marc Van Asbroeck nedlagde principal påstand dels om annullation af Kommissionens afgørelse om ikke at omplacere ham med tilbagevirkende kraft fra den 1. maj 2004 til den midlertidige lønklasse D*4/8, løntrin 8, og om, at hans karriere genoprettes, dels om, at Kommissionen tilpligtes at erstatte det økonomiske tab, som han har lidt.

Udfald: Sagen afvises. Marc Van Asbroeck betaler sagens omkostninger.

Sammendrag

Tjenestemænd – søgsmål – forudgående administrativ klage – frister – retstab – genåbning – betingelse – ny og væsentlig faktisk omstændighed

(Tjenestemandsvedtægten, art. 90 og 91)

En afgørelse, der ikke er anfægtet af adressaten inden for den fastsatte frist, bliver endelig i forhold til denne. Nye væsentlige omstændigheder kan imidlertid berettige en ansøgning om en fornyet gennemgang af en tidligere afgørelse, der er blevet endelig. Et søgsmål, der er anlagt til prøvelse af en afgørelse om ikke at tage en afgørelse, der er blevet endelig, op til fornyet gennemgang, skal fremmes til realitetsbehandling, hvis det viser sig, at anmodningen faktisk var baseret på nye væsentlige omstændigheder. Hvis det derimod viser sig, at anmodningen ikke var baseret på sådanne omstændigheder, skal søgsmålet til prøvelse af afgørelsen om ikke at tage en afgørelse, der er blevet endelig, op til fornyet vurdering, afvises.

En tjenestemand, som ikke har anfægtet afgørelsen om indplacering i en midlertidig lønklasse inden for vedtægtens frister, kan ikke med føje fremsætte en anmodning om fornyet gennemgang alene med den begrundelse, at fremsendelsen af hans lønseddel for første gang gav ham mulighed for at konstatere virkningerne af Kommissionens ulovlige afgørelse om indførelsen af en godtgørelse til fordel for de tjenestemænd, som skiftede kategori før den 1. maj 2004, på hans løn. Selv hvis det antages, at denne afgørelse er ulovlig, kan denne omstændighed ikke anses for en ny væsentlig omstændighed, som kan danne grundlag for en fornyet gennemgang af afgørelsen om hans indplacering i en midlertidig lønklasse, eftersom den omhandlede afgørelse alene fastsatte reglerne for beregningen af godtgørelsen i forbindelse med skiftet fra en kategori til en anden. En afgørelse fra end anden institution end den, hvor tjenestemanden er ansat, om at omplacere visse tjenestemænd, udgør heller ikke en ny og væsentlig omstændighed, eftersom denne afgørelse ikke direkte vedrører den pågældende tjenestemand.

(jf. præmis 43-47)

Henvisning til:

Domstolen: 26. september 1985, sag 231/84, Valentini mod Kommissionen, præmis 14

Retten: 7. februar 2001, sag T-186/98, Inpesca mod Kommissionen, præmis 47 og 49 og den deri nævnte retspraksis; 16. september 2009, sag T-271/08 P, Boudova m.fl. mod Kommissionen, præmis 48